РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/477-14

06. јануар 2015. године

Б е о г р а д

На основу члана 84. став 8. Пословника Народне скупштине

Одбор за културу и информисање подноси

**И Н Ф О Р М А Ц И Ј У**

О ДРУГОМ ЈАВНОМ СЛУШАЊУ НА ТЕМУ

„НАЦРТ ЗАКОНА О ИЗМЕНАМА И ДОПУНАМА ЗАКОНА О КУЛТУРИ“

 Одбор за културу и информисање, на седници одржаној 22. децембра 2014. године, донео је одлуку о организовању јавног слушања на тему „Нацрт закона о изменама и допунама Закона о културиˮ, на предлог Весне Марјановић, председнице Одбора. Јавно слушање је одржано 29. децембра 2014. године, у Дому Народне скупштине.

 Јавно слушање је почело у 10:40 часова.

 Јавном слушању су присуствовали: Весна Марјановић, председница одбора, Небојша Татомир, Милан Стевановић, Ненад Милосављевић, Срђан Драгојевић и Александра Јерков, чланови Одбора, Ана Марија Вичек и Гордана Чомић, народни посланици, Иван Тасовац, министар културе и информисања, Саша Мирковић, државни секретар Министарства културе и информисања, Предраг Благојевић, Милица Баста, Асја Драча, Оливера Живановић, Игор Јовичић, Дејан Ристић, Марко Стојановић, Александра Фулгоси и Габријела Маслеша, представници Министарства културе и информисања, Светлана Ђукић, Делегација ЕУ у Србији, Жељка Грубач, Министарство одбране, Бошко Барош, Покрајински секретаријат за културу и информисање, Весна Ињац-Малбаша, Љубица Митровић, Милета Продановић, Мирољуб Филиповић и Ивана Стефановић, Национални савет за културу, Ивана Крстић, ОЕБС у Србији, Живорад Ајдачић, Удружење сценских уметника, стручњака и сарадника у култури Србије, Марија Алексић, Музеј афричке уметности, Мирослав Алексић, Петар Јабланов и Драган Мирковић, Удружење музичара џеза, забавне и рок музике, Бојана Борић-Брешковић, Народни музеј у Београду, Филип Брусић Ренауд, Кућа легата, Јован Буковала, Ивана Миловановић и Соња Лапатанов, „CID-UNESCO“–Београдска секција, Татјана Војнов, Музичка омладина, Миљурко Вукадиновић, писац, Вук Вукићевић, Удружење издавача и књижара Србије, Владимир Гвозден и Јован Зивлака, Друштво књижевника Војводине, Владислава Гордић-Петковић, Филозофски факултет Нови Сад, Бранислав Димитријевић, Висока школа ликовних и примењених уметности, Дајана Ђедовић, Центар за културу „Вук Караџић“ Лозница, Вељко Џикић и Наталија Ћосић, Централни институт за конзервацију, Зоран Ерић, Музеј савремене уметности, Тијана Зебић, „Европа Ностра Србија“, Божидар Зејак и Весна Трајковић, Педагошки музеј, Радослав Зеленовић, Југословенска кинотека, Божидар Зечевић, Удружење филмских уметника Србије, Бојана Илић, Војни музеј, Милорад Игњатовић, Музеј Града Београда, Едуард Иле, „Мадленијанум“ – опера и театар, Александар Илић, Удружење професионалних балетских играча, кореографа и балетских педагога Србије, Петар Јабланов, Ивона Јевтић, Културни центар Београда, Јована Караулић и Љиљана Рогач, ФДУ, Драган Кићовић, Центар за ликовно образовање, Александар Коло, Музеј ваздухопловства, Сања Крсмановић-Тасић, Центар за драму у едукацији и уметности „ЦЕДЕУМ“, Радомир Лазовић, Асоцијација Независна културна сцена, Владимир Ловрић и Весна Каракаш, Удружење ликовних уметника примењених уметности и дизајнера Србије–„УЛУПУДС“, Снежана Марјановић-Антоновић, Музеј савремене уметности, Соња Маринковић, удружење композитора Србије, Христина Микић, Група за креативну економију, Драган Милинковић, ансамбл „Коло“, Александар Милосављевић, Српско народно позориште Нови Сад, Весна Милосављевић, „SEEcult“ портал за културу југоисточне Европе, Дијана Милошевић, ДАХ театар, Маша Михаиловић, Атеље 212, Нина Михаљинац, ФДУ, Мирослав Могоровић, продуцент, Стеван Мраовић, Дечији културни центар, Невена Негојевић, „Хартефакт“, Драго Његован, Музејско друштво Србије, Бранислав Орлић, Александра Шевић и Вера Павловић-Лончарски, Републички завод за заштиту споменика културе, Милица Пекић, историчар уметности, Игор Пуцаревић, Стална конференција општина и градова, Бошко Радојковић, Удружење класичних гитариста Србије и „Југоконцерт“, Дарка Радосављевић-Васиљевић, „РЕМОНТ“, Илија Радуловић, Савез естрадно-музичких уметника Србије – „СЕМУС“, Лилијана Ратковић-Трифуновић, Архив Југославије, Душан Русалић, Удружење ликовних уметника Србије – „УЛУС“, Славко Спасић, Природњачки музеј и „ICOM“, Ана Србиновић, Удружење књижевних преводилаца Србије, Игор Станковић, „Cineplexx“ Србија, Теодора Сујић, Удружење професионалних балетских играча, кореографа и балетских педагога Србије, Зоран Трифуновић, Међународни музички центар „Maestro International“, Аница Туцаков, историчар уметности, Дејан Убовић, НВО „Културни фронт“, Иван Укић, Музеј Југословенског ратног вазухопловства, Зоран Хамовић, Издавачка кућа „Clio“, Марко Хреља, Музеј аутомобила, Бранка Шекарић, Национални комитет „ICOMOS“ Србија, Адам Црнобрња и Емина Зечевић, Српско археолошко друштво, Мирослав Тасић, културни радник, Драган Шекуларац, уметник, Босиљка Јоксимовић, Канцеларија за европске интеграције, Верица Аврамовић, Центар за културу „Вук Караџић“ Лозница, Бранка Бркић, Савез слепих Србије, Смиљана Стокић, балетски уметник, Тања Стојановић, уметник и Весна Богуновић, теоретичар уметности и медија.

 Весна Марјановић и Иван Тасовац изнели су уводне напомене поводом теме јавног слушања.

 Весна Марјановић, председница Одбора, поздравила је у уводној речи све присутне и захвалила им се на доласку. Нагласила је да очекује квалитетну, отворену, демократску и конструктивну расправу. Обевстила је присутне, да је на јавно слушање позвано преко 300 гостију, представника институција и удружења културе, културних радника и других појединаца из области културе. Постојећи Закон о култури је донет 2008. године, а новим нацртом закона треба га побољшати и употпунити. На основу досадашње примене закона неопходно је утврдити његове недостатке, како би се новим Нацртом закона превазишле уочене мањкавости а примена новог закона ће као резултат донети побољшање система и развој културе. Нови закон ће бити усвојен у веома тешкој финансијској ситуацији, међутим инвестиције у културу не подразумевају само финансијске инвестиције, већ управо подразумевају јачање механизама система. Неопходно је да од министра културе на јавном слушању сви заинтересовани буду информисани о принципима и стратешким позицијама Министарства, када је нацрт закона у питању. Неопходно је да се разјасне одговори на следећа питања: да ли се доношењем закона реформише управљање културом?; да ли ће доношење закона помоћи у постизању друштвеног консензуса у области културе?; на који начин ће доћи до мобилизације људских ресурса?; да ли ће се побољшати менаџмент у култури, посебно у контексту нових технологија и нових изазова?; да ли препознајемо и на који начин подржавамо динамику међународне размене?; да ли инвестиције у културу помажу унапређење квалитета живота грађана?; да ли је култура демократска?; да ли су субјекти у култури независни, односно аутономни?; колика је улога Владе у односу према субјектима у култури и колики је акценат на иновативне приступе културној политици и култури, у контексту људских права? Председницу Одбора је интересовало која ће бити динамика доношења закона, односно када се очекује да предлог закона буде уврштен у процедуру Народне скупштине. Замолила је представнике Министарства да се Предлог закона не доноси по хитном поступку већ по редовној процедури, што ће омогућити бољу припрему за дискусију и озбиљнију и садржајнију расправу. Весна Марјановић је нагласила да ће јавно слушање бити снимљено, на основу чега ће бити израђена писана обрада тонског снимка, што ће бити саставни део Информације са јавног слушања. Информација и обрађен тонски снимак биће достављени члановима Одбора, Министарству културе и информисања, као и заинтересованим учесницима јавног слушања. Весна Марјановић је изразила очекивање да ће из расправе произаћи предлози за побољшање постојећег законског решења, на основу којих ће се дефинисати основни правци културне политике.

 Иван Тасовац, министар културе и информисања, у уводној речи је навео да овај предлог закона схвата као закон о јавном интересу у култури и истакао да измене закона о култури треба да ојачају установе културе и омогуће њихову професионализацију и транспарентност у избору руководства и начину трошења државних средстава. Министар Тасовац се сагласио са Весном Марјановић, председницом Одбора, да улагање у културу посебно добија на значају у економски кризним временима, јер се помоћу културе поспешује толеранција и иновативност и као добар пример навео реализацију два капитална пројекта реконструкције и ревитализације Музеја савремене уметности (биће завршен до 20. октобра 2015. године) и Народног музеја (биће завршен до маја 2016. године). Доношењем новог нацрта закона представници Министарства желе да поставе механизме да све оно што буде у том закону не буде само „листа жеља“, већ нешто што ће моћи да се спроводи и функционише у свакодневном раду и на основу чега ће институције и грађани моћи да осете бенефит. Од самог почетка примене Закона о раду 2010. године указала се потреба за доношењем његових измена и допуна, како би он био примењив и реалан, у циљу спровођења стратешких опредељења за основне вредности о култури. За Министарство културе и информисања стратешка опредељеност за вредност у култури подразумева јачање установа културе, професионализацију у свим сегментима и на свим нивоима, као и транспарентност свих процеса (од избора директора установе културе, до процедуре доделе средстава из републичког буџета за програме и пројекте), што заправо представља један темељни основ за уређење читавог система у култури. Нацрт закона о изменама и допунама Закона о култури као основни, “кровни” закон доноси системска решења, након чега предстоји рад на појединачним законима за сваку специфичну област. Министар је нагласио да се поступак израде новог нацрта закона о култури спроводи на најтранспарентнији могући начин и у демократској атмосфери. Поред јавног слушања, одржане су и многобројне јавне расправе и свим заинтересованим културним установама и културним радницима је омогућено да своје примедбе, сугестије и предлоге доставе Министарству путем електронске поште. До сада је примљен 201 предлог , од чега 71 путем електронске поште. Најновијим нацртом закона, у који су посланици и учесници јавног слушања имали увид, доста је предлога прихваћено а струка је сугерисала да они могу да унапреде закон и као такви су постали саставни део Нацрта закона и инкорпорирани су у њега. Министар је истакао значај организовања овог јавног слушања и навео да је сигуран да ће током дискусије чути нове сугестије и предлоге које ће Министарство узети у разматрање и побољшати текст актуелног Нацрта закона. Након јавног слушања и нових примедаба Министарство ће имати бољи увид у динамику доношења овог Предлога закона и моћи ће ближе да одреди термин његовог уласка у скупштинску процедуру, односно рок доношења закона ће тек након тога бити прецизиран.

 Након излагања уводничара, председница Одбора је отворила дискусију.

 У дискусији су учествовали Небојша Татомир, Срђан Драгојевић и Анамарија Вичек, народни посланици.

 Поред народних посланика у дискусији су учествовали: Радослав Зеленовић, Југословенска кинотека, Весна Ињац-Малбаша, Национални савет за културу, Вера Павловић-Лончарски, Републички завод за заштиту споменика културе, Соња Маринковић, удружење композитора Србије, Илија Радуловић, Савез естрадно-музичких уметника Србије – „СЕМУС“, Смиљана Стокић, балетски уметник, Душан Русалић, Удружење ликовних уметника Србије – „УЛУС“, Владимир Ловрић, Удружење ликовних уметника примењених уметности и дизајнера Србије – „УЛУПУДС“, Филип Брусић Ренауд, Кућа легата, Бошко Барош, Покрајински секретаријат за културу и информисање, Иван Укић, Музеј Југословенског ратног вазухопловства, Славко Спасић, Природњачки музеј и „ICOM“, Јован Зивлака, Друштво књижевника Војводине, Ивана Миловановић, „CID-UNESCO“ – Београдска секција, Божидар Зечевић, Удружење филмских уметника Србије, Бранислав Димитријевић, Висока школа ликовних и примењених уметности, Драго Његован, Музејско друштво Србије, Адам Црнобрња, Српско археолошко друштво, Живорад Ајдачић, Удружење сценских уметника, стручњака и сарадника у култури Србије, Драган Милинковић, ансамбл „Коло“, Весна Каракаш, Удружење ликовних уметника примењених уметности и дизајнера Србије – „УЛУПУДС“, Нина Михаљинац, асистент на ФДУ, Миљурко Вукадиновић, писац и Координациони одбор уметничких удружења Србије, Христина Микић, Група за креативну економију, Александар Милосављевић, Српско народно позориште Нови Сад и Ана Србиновић, Удружење књижевних преводилаца Србије.

 Током дискусије су изнети предлози како да се поједини чланови Нацрта закона побољшају. Велики број учесника имао је примедбе на члан 14. којим се укидају национална признања за врхунски допринос култури. Код доделе признања у претходном периоду требало је само да се уредба доследно примењује а уочен је велики број различитих врста притисака (нарочито политичких), који су утицали на смањивање угледа самог признања. Истакнуто је да то није разлог да се „национално признање“ укине, већ законом треба одредити и применити стриктне услове за њено добијање. Евентуално укидање признања неће довести до значајније финансијске уштеде, али ће довести до јаза и неравноправности међу културним посленицима, пошто ће стари добитници наставити да добијају новац а нови културни радници неће бити у прилици да буду бирани. Није добро што је укинут институт „установа културе од националног значаја“ и нови закон треба тачно да прецизира које су то централне установе културе. Замерено је да је превисок проценат од 25% буџета којим располаже Министарство културе и информисања за доделу у области културе. Захтевано је да у Закону буду прецизно наведени критеријуми по којима оснивач врши избор чланова управних одбора националних установа културе и да изабрани културни радници морају поседовати академску квалификацију из области којом се конкретна културна установа бави. Такође, током дискусије, указано је да су старим предлогом нацрта закона из члана 8. изостављени појмови као што су филм или балет и изражено је задовољство враћањем тих термина у послењу верзију Нацрта закона, коју су присутни добили на увид пре јавног слушања. Поједини дискутанти су исказали незадовољство због наведеног термина „извођачка уметност“, јер та реч не прави разлику између аутора и интерпретатора. Наглашено је да је садашњи појам „филмска уметност и остало аудио-визуелно стваралаштво“ бољи, али недовољно квалитетан, па је сугерисано да се врати појам „кинематографија“ који обухвата филмску уметност и производњу, дистрибуцију и приказивање филма, а чули су се и поједини предлози да треба задржати термин „филмска уметност“, по узору на грчки закон. У закон треба уврстити и појам „уметничка фотографија“. Током дискусије чуло се мишљење да преводилаштво и издаваштво треба избацити из уметничких делатности у тексту Нацрта закона, јер, по мишљењу неких дискутаната, у тим делатностима нема ничег уметничког. Неопходно је прецизирање статуса самосталних уметника, као и стриктно одређивање која су удружења репрезентативна. Чуло се мишљење да Законом треба дефинисати и прецизирати мрежу установа за заштиту културног наслеђа о којима брине Република а посебно о којима брине локална самоуправа. У дискусији су се чуле примедбе у вези са конкурсом за статус фестивала и манифестација од општег интереса у култури. Срђан Драгојевић, члан Одбора, је предложио да се у члану 6, који одређује општи интерес у култури, унесе „изградња и унапређење установа за представљање културног стваралаштва“. Образлажући свој предлог, навео је да се тренутно финансира производња филмова и других програма из буџета, а не постоје бископи или домови културе где грађани Србије те филмове могу да виде. Предложио је и конкурс за субвенционисање успешних пројеката и увођење евалуације резултата које је постигао одређени филм. Аутори који су постигли добре резултате по свим критеријумима, треба да имају предност када конкуришу за свој следећи пројекат. Један дискутант је преложио да у Националном савету за културу један члан буде и једно црквено лице. Чули су се предлози о подршци домаћем стваралаштву, заштити српског језика и ћирилице, да Закон призна фондације као субјекте у култури, да се уз културно наслеђе уведе појам „природно наслеђе“, да се поред самосталних уметника додају самостални стручњаци у култури, да се модернизују систематизације радних места у установама културе, итд.

 Током јавног слушања направљена је пауза од 12:25 до 12:55 часова.

 Јавно слушање окончано је у 14:10 часова.

 Саставни део Информације са јавног слушања чини и обрађени тонски снимак у писаној форми.

 СЕКРЕТАР ОДБОРА ПРЕДСЕДНИЦА ОДБОРА

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Сања Пецељ Весна Марјановић

**Достављено:**

**-** *у Народној скупштини Републике Србије*:

- председнику

 - члановима Одбора за културу и информисање

**-** *Министарству кулктуре и информисања*